Om meer te wete te kom oor David Pratt is die album wel nuttig in soverre dit die dag waarop Pratt vir Verwoerd geskiet het, beeldstaaf. Dit wys hoe Verwoerd hande skud met hooggeplaastes tydens die Unie Skou, soos die Randse Paasskou destyds bekend gestaan het. Daar is foto’s van hom tydens sy openingsrede. Op een foto staan Verwoerd langs die skoubekers wat later oorhandig sou word. Dan volg ’n reeks foto’s wat in snel-modus geneem is en wys hoe hy sy gesig gryp en vol bloed neersak. Teen die einde is daar ook foto’s wat die sluipmoord deur Tsafendas en die staatsbegrafnis dokumenteer.
Om die Pratt-sluipmoordpoging te ontleed, is destydse koerantberigte, dokumente in die Nasionale Argief en ’n aantal outobiografieë nuttig om meer uitsluitsel oor die motiewe vir die sluipmoord te kry, maar ook om ’n beter beeld van Pratt as mens te kan vorm. Die tipiese metodiek wat regsgeleerdes benut om gevallestudies te ontleed, word aangewend om vas te stel watter bewering die mees waarskynlike is. Die bewyse word beoordeel volgens die maatstaf van ’n oorwig van waarskynlikheid.
Die dilemma is natuurlik ook hoe mens so ’n taak die beste aanpak. Een moontlikheid sou wees om die sluipmoordpoging as vertrekpunt te neem en dan Pratt se lewe terugskouend te laat ontvou deur getuienis in die hof. Die nadeel is dat dit hom dan van meet af binne ’n strafregtelike en psigiatriese konteks plaas. Ek gaan dus liewer sy lewe chronologies probeer herkonstrueer uit die beskikbare bronne, sodat die drama sy natuurlike gang neem.
Na skool het sy ouers hom vir verdere studie na Engeland gestuur.15 David het ’n graad in ouditeurskunde met lof behaal aan die Universiteit van Cambridge(Potgieter 1970:572-3). Hy was ook in ’n roeispan van die universiteit.16
David Pratt was ’n welvarende sakeman.17 Hy het verskeie persele en geboue besit en die lekkergoedfabriek van die familie bestuur. Daarbenewens het hy vier plase gehad, naamlik Moloney’s Eye in die Magaliesberg, en drie verdere plase in die distrik Krugersdorp, naamlik Steenkoppie, waar hy ten tye van die egskeiding van sy eerste vrou gewoon het,18 en Delarey en Rietfontein. Hy het ’n mangaanmyn op die plaas Steenkoppie bedryf.19 Op Moloney’s Eye het hy ’n lieflike huis vir sy tweede vrou laat bou.20 Hy het met ’n uitsoekkudde Ayrshire-stoetbeeste geboer en het ook ’n melkery bedryf. Die kudde, waarmee hy baie skoubekers gewen het, het hy later verkoop omdat hy probleme ondervind het om sy sake behoorlik te behartig. Daar was ’n fontein op die plaas wat die reeks damme van die forelboerdery gevoed het. Hy het daagliks vars forelle aan restaurante in die stad gelewer. Pratt se chauffeur, Jan Hendricks, het hom elke oggend Johannesburg toe geneem om na sy sakebelange om te sien.21
Die prentjie wat ontstaan uit verskillende voorleggings van psigiaters wat hom oor die jare behandel het en die uitgerekte onderhoudtwis met sy eerste vrou is dat Pratt ook ’n ander sy gehad het. Hy was ’n moeilike mens om mee klaar te kom: hy het ’n opvlieënde geaardheid gehad en kon by tye kleinlik, wispelturig en onverskillig wees.
Pratt het hom aangemeld as vrywilliger in die lugmag vir die Tweede Wêreldoorlog.26 Uit sy mediese dossier by die lugmag blyk dit dat hy weens epilepsie afgradeer is na die C-kategorie omdat hy medies ongeskik was vir die gevegsfront. Die lugmag het hom in Augustus 1940 laat opneem vir behandeling weens epilepsie – dieselfde maand as dié waarin sy seuntjie gebore is. Met sy ouditeursagtergrond is Pratt ingedeel om klerklike werk te doen.27 Prof. Austin M. Lamont, ’n professor in psigiatrie aan die Universiteit van Pretoria, het later in die hof, na die aanslag op Verwoerd, Pratt soos volg beoordeel:28